REGLAMENT INTERN DE L'ESCOLA UNIVERSITÀRIA DE CIÈNCIES EMPRESARIALS""GERMÀ BERNÀCER"" - Butlletí Oficial Universitat d'Alacant



[Ir a contenido](#contenido-pagina)



Barra Sede Electrónica, correo y UACloud

[Universidad de Alicante / Universitat d'AlacantUniversidad de Alicante](https://www.ua.es/es)
==============================================================================================

Menú
 Leer

Cerrar menú

* [Sede Electrónica](https://seuelectronica.ua.es/)
* [Webmail](https://www1.webmail.ua.es/login0.php3?idi=es)
* [UACloud CV](https://cvnet.cpd.ua.es/uacloud/home/indexVerificado)

Sede Electrónica, correo y UACloud en el móvil



Selector de idiomas

* [Idioma](#)
  + [Español](/es/acuerdo/726)
  + [Valencià](/va/acuerdo/726)






Selector de idioma

Leer

* [Español](/es/acuerdo/726)
* [Valencià](/va/acuerdo/726)

Selector de idiomas





Sede Electrónica, correo y UACloud

[![Universitat d'Alacant](https://web.ua.es/secciones-ua/images/layout/logo-ua.jpg)](https://www.ua.es/va/index.html)

* [Seu Electrònica](https://seuelectronica.ua.es/)
* [Webmail](https://www1.webmail.ua.es/login0.php3?idi=va)
* [UACloud CV](https://cvnet.cpd.ua.es/uacloud/home/indexVerificado)





REGLAMENT INTERN DE L'ESCOLA UNIVERSITÀRIA DE CIÈNCIES EMPRESARIALS""GERMÀ BERNÀCER""[Butlletí Oficial Universitat d'Alacant](/ca/Publicacion)
==============================================================================================================================================

Secretaria General

Butlletí Oficial Universitat d'Alacant





REGLAMENT INTERN DE L'ESCOLA UNIVERSITÀRIA DE CIÈNCIES EMPRESARIALS""GERMÀ BERNÀCER""

Data d'aprovació
:   30/10/2007

Data de publicació
:   14/11/2007

Òrgan competent
:   Consell de Govern

Secció
:   DISPOSICIONS GENERALS

* [Ver acuerdo en formato **PDF**](/pdf.asp?pdf=726.pdf)
* Comparteix acuerdo en redes sociales
  + [Enviar sumario por 



    Correu](mailto:?subject=BOUA&body=https://www.boua.ua.es/va/acuerdo/726)
  + [Compartir acuerdo en 

    Facebook](https://www.facebook.com/sharer.php?u=https://www.boua.ua.es/va/acuerdo/726)
  + [Compartir acuerdo en 

    X](https://twitter.com/intent/tweet?via=UA_Universidad&text=REGLAMENT INTERN DE L'ESCOLA UNIVERSITÀRIA DE CIÈNCIES EMPRESARIALS""GERMÀ BERNÀCER""&url=https://www.boua.ua.es/va/acuerdo/726)

**Títol:** REGLAMENT INTERN DE L'ESCOLA UNIVERSITÀRIA DE CIÈNCIES EMPRESARIALS""GERMÀ BERNÀCER""

**Secció:** DISPOSICIONS GENERALS

**Òrgan:** Consell de Govern

**Data d'aprovació:** dimarts, 30 d'octubre de 2007

REGLAMENT INTERN DE L’ESCOLA UNIVERSITÀRIA DE CIÈNCIES EMPRESARIALS “GERMÀ BERNÀCER” DE LA UNIVERSITAT D’ALACANT  
    
    
 ÍNDEX  
    
 PREÀMBUL  
    
 TÍTOL I. ESCOLA UNIVERSITÀRIA DE CIÈNCIES EMPRESARIALS “GERMÀ BERNÀCER”  
 Article 1. Naturalesa  
 Article 2. Competències  
 Article 3. Composició  
    
 TÍTOL II. ÒRGANS DE GOVERN  
 CAPÍTOL I. ÒRGANS DE GOVERN  
 Article 4. Òrgans de govern  
 CAPÍTOL II. CLAUSTRE  
 Article 5. Definició  
 Article 6. Composició i mandat  
 Article 7. Eleccions a Claustre  
 CAPÍTOL III. JUNTA D’ESCOLA  
 Article 8. Definició  
 Article 9. Competències  
 Article 10. Composició i mandat  
 Article 11. Eleccions a Junta d’Escola  
 Article 12. Reunions  
 Article 13. Convocatòries  
 Article 14. Sesions  
 Article 15. Acords  
 Article 16. Votacions  
 Article 17. Delegacions de vot  
 Article 18. Actes  
 Article 19. Comissió Permanent  
 Article 20. Comissions constituïdes per la Junta d’Escola  
 CAPÍTOL IV. EL DIRECTOR  
 Article 21. Definició  
 Article 22. Competències  
 Article 23. Elecció a director  
 Article 24. Mandat i remoció  
 Article 25. Suplència  
 CAPÍTOL V. SUBDIRECTORS I SECRETARI  
 Article 26. Nomenaments  
 Article 27. Funcions  
 Article 28. Cessament  
    
 TÍTOL III. DELEGACIÓ D’ALUMNES  
 Article 29. La delegació d’alumnes  
    
 TÍTOL IV. REFORMA DEL REGLAMENT   
 Article 30. Iniciativa per a la reforma  
 Article 31. Tramitació  
    
 DISPOSICIONS ADDICIONALS  
 Primera  
 Segona  
    
    
    
 DISPOSICIONS TRANSITÒRIES  
 Primera  
 Segona  
    
 DISPOSICIÓ DEROGATÒRIA  
    
 DISPOSICIÓ FINAL  
\_\_\_\_\_\_\_  
   
 PREÀMBUL  
    
 L’Escola Universitària de Ciències Empresarials Germà Bernàcer de la Universitat d’Alacant té origen en l’Escola Elemental de Comerç, que es va crear l’any 1887. Prèviament a la creació definitiva, l’any esmentat s’havien produït diversos esdeveniments en la recerca de la implantació dels estudis de comerç a Alacant.  
    
 L’any 1816 es va crear l’Escola de Comerç per Reial Ordre de 9 de febrer de 1816. Va funcionar durant tretze anys a l’edifici del consolat, però va haver de tancar les aules en promulgar-se el Codi de comerç el 1829.  
    
 Uns anys després, per Reial Decret de 5 d’agost de 1845, es va crear l’Institut de Segon Ensenyament que, en finalitzar el curs inicial, va sol·licitar que s’hi incorporaren els estudis de comerç. Després de la promulgació de la Llei d’instrucció pública de 1857 es van incloure els estudis mercantils, i es van definir en la llei esmentada els graus i les matèries de la carrera de Comerç. Per a l’obtenció del títol de perit mercantil era necessari aprovar les matèries del programa comprès en tres cursos, i per a aconseguir la titulació de professor mercantil s’havien d’aprovar els temes inclosos en el programa d’assignatures de l’únic any de què constava la llicenciatura.  
    
 No obstant això, encara que s’impartia la carrera mercantil a l’institut, l’Escola de Comerç no va adquirir autonomia fins a l’any 1887, quan el ministre Carlos Navarro Rodrigo, nascut a Alacant, va promulgar el Reial Decret d’11 d’agost, pel qual es va crear l’Escola de Comerç amb independència pròpia.  
    
 Es va oferir un pla d’estudis eminentment de comerç amb l’ensenyament d’idiomes.   
    
 L’Escola estava instal·lada inicialment a l’edifici del consolat d’Alacant i en finançava el manteniment la Diputació Provincial. L’any 1893 la seu de l’Escola es va traslladar a la mansió l’Assegurada. El 1896 es va transformar en Escola Superior de Comerç. I l’any 1972, pel Decret 1378, les escoles superiors de comerç a Espanya s’integren en la universitat com a escoles universitàries de Ciències Empresarials.  
    
 Aquell any, per tant, l’Escola de Comerç d’Alacant es transforma en Escola Universitària de Ciències Empresarials, depenent de la Universitat Literària de València.   
    
 L’Escola tenia llavors la seu, des de 1952, al carrer Ramón y Cajal, número 4, a l’antic edifici de la Delegació Provincial d’Hisenda.   
    
 El curs 1972-73 és el primer any en el qual s’imparteix la Diplomatura de Ciències Empresarials a Alacant.  
    
 A l’octubre de 1980 i després de ser aprovada la creació (30-9-79) per les Corts, es posa en marxa la Universitat d’Alacant a la qual queda incorporada l’Escola, i manté la seu a l’edifici situat enfront del parc de Canalejas.  
    
 A l’abril de 1996, l’Escola d’Empresarials d’Alacant adquireix nom propi i passa a denominar-se «Escola Universitària de Ciències Empresarials Germà Bernàcer» per la rellevància nacional i internacional que Germà Bernàcer ha tingut en el camp de l’Economia i l’estreta vinculació a l’originària Escola de Comerç.   
    
 Actualment l’Escola està situada a l’Edifici Germà Bernàcer, al campus universitari de Sant Vicent.  
    
    
    
    
    
 TÍTOL I. ESCOLA UNIVERSITÀRIA DE CIÈNCIES EMPRESARIALS “GERMÀ BERNÀCER”  
    
 Article 1. Naturalesa  
    
 L’Escola Universitària de Ciències Empresarials Germà Bernàcer és el centre encarregat de l’organització dels ensenyaments i dels processos acadèmics, administratius i de gestió que permeten l’obtenció dels títols de caràcter oficial i amb validesa en tot el territori nacional que legalment li siguen assignats, com també de les altres funcions que establisquen l’Estatut de la Universitat d’Alacant i altres normes d’aplicació.  
    
 Article 2. Competències  
    
 Corresponen a l’Escola de Ciències Empresarials les competències següents:  
    
 a-     Elaborar i coordinar els plans d’estudi de les diverses titulacions impartides o que es puguen impartir, i també el seguiment i revisió d’aquestes.  
 b-     Proposar la implantació de nous ensenyaments i titulacions.  
 c-     Impulsar la normalització lingüística del valencià en el desenvolupament de les seues titulacions.  
 d-     Promoure i desenvolupar processos de qualitat en la docència i participar en l’avaluació de les activitats del personal docent i d’administració i serveis adscrit al centre.  
 e-     Organitzar i coordinar els serveis i instal·lacions necessaris per al desenvolupament de l’activitat docent i acadèmica dels ensenyaments i titulacions vinculats a l’Escola.  
 f-      Supervisar el funcionament general dels ensenyaments i el compliment de les obligacions docents del professorat.  
 g-     Promoure i organitzar activitats d’extensió universitària.  
 h-     Efectuar les matrícules, expedients, trasllats i certificats acadèmics de l’alumnat, com també les propostes de convalidació i altres actuacions similars de gestió acadèmica.  
 i-       Organitzar i desenvolupar les proves de selecció del seu alumnat, en els casos en què pertoque d’acord amb la normativa en vigor.  
 j-      Organitzar i proposar la seua plantilla de personal d’administració i serveis, en els termes de la programació pròpia de la Universitat.  
 k-     Administrar els seus pressupostos i gestionar els mitjans materials de conformitat amb la planificació econòmica i comptable de la Universitat.  
 l-       Impulsar la col·laboració amb entitats públiques i privades per a aconseguir els fins que li són propis.  
 m-   Cooperar amb els altres òrgans de la Universitat en la realització de les seues funcions.  
 n-     Qualsevol altra comesa assignada per les lleis, aquest Estatut i els reglaments de la Universitat.  
    
 Article 3. Composició  
    
 Pertanyen a l’Escola:   
    
 a-     El personal docent i investigador adscrit.  
 b-     Els becaris d’investigació adscrits.  
 c-     L’alumnat matriculat en les titulacions adscrites a l’Escola.  
 d-     El personal d’administració i serveis adscrit.  
    
 TÍTOL II. ÒRGANS DE GOVERN  
    
 CAPÍTOL I. ÒRGANS DE GOVERN  
    
 Article 4. Òrgans de govern  
    
 Els òrgans de govern de l’Escola són el Claustre d’Escola i la Junta d’Escola, com a òrgans col·legiats, i el director, els subdirectors i el secretari, com a òrgans unipersonals.  
    
 CAPÍTOL II. CLAUSTRE   
    
 Article 5. Definició  
    
 El Claustre de l’Escola és l’òrgan encarregat de triar i remoure, si escau, el director, com també de triar, d’entre els seus membres, els representants en la corresponent Junta d’Escola.  
    
 Article 6. Composició i mandat  
    
 1.     El Claustre de l’Escola estarà compost per:  
 a-     El director, que en serà el president.  
 b-     El secretari del centre, que també ho serà d’aquest.  
 c-     Tot el professorat doctor dels cossos docents universitaris adscrits a l’Escola que es troben en servei actiu i efectiu, que constituirà el 51 per 100 del Claustre.  
 d-     Una representació del professorat funcionari no doctor, contractats doctors i professors col·laboradors, triats per ells i entre ells mateixos, que constituirà el 8 per 100.   
 e-     Una representació dels ajudants, ajudants doctors, becaris i personal investigador, triats per ells i entre ells mateixos, que constituirà el 2 per 100.   
 f-      Una representació dels associats, emèrits i visitants, triats per ells i entre ells mateixos, que constituirà l’1 per 100.   
 g-     Una representació dels estudiants matriculats en el centre, triats per ells i entre ells mateixos, que constituirà el 26 per 100.   
 h-     Una representació del personal d’administració i serveis, triats per ells i entre ells mateixos, que constituirà el 12 per 100.   
 2.     La part electiva del Claustre de l’Escola es renovarà cada quatre anys, llevat de la representació dels estudiants, que es renovarà cada dos anys.  
 3.      Les vacants que es produïsquen es cobriran pel candidat més votat que no haguera sigut triat de la llista del col·lectiu corresponent, sempre que reunisca els requisits per a ser membre del Claustre. Quan hi haja impossibilitat de cobrir les vacants a través d’aquest sistema, el director convocarà les oportunes eleccions parcials. En qualsevol cas, el mandat d’aquests representants conclourà amb el del col·lectiu de què es tracte.  
 Article 7. Eleccions a Claustre  
 1.     Les eleccions al Claustre es faran de conformitat amb les normes electorals generals establides en l’estatut de la Universitat i les disposicions específiques d’aquest apartat. En tot el que no estiga previst serà d’aplicació el Reglament electoral general de la Universitat.  
    
 2.     El Claustre de l’Escola, amb una antelació mínima d’un mes a la data d’expiració del mandat la renovació del qual es tracte, farà pública la convocatòria d’eleccions i hi fixarà el calendari electoral.  
    
 3.     La Junta Electoral de l’Escola s’encarregarà de la supervisió i ordenació del procés electoral, d’acord amb les competències que li atribueix l’Estatut de la Universitat.  
    
 4.     La Junta Electoral de l’Escola determinarà el nombre de representants a triar de forma directament proporcional. Les fraccions iguals o superiors a 0,50 que resulten del repartiment es corregeixen per excés i les inferiors per defecte; es garanteix en tot cas, almenys, un representant per cada col·lectiu.  
    
 5.     Cada elector tan sols podrà incloure en la seua papereta de vot un nombre de candidats igual o inferior al setanta per cent dels representants a triar en el seu col·lectiu, llevat dels col·lectius que únicament hagen de triar un representant. Aquesta regla s’excepcionarà també en el cas que el nombre de candidats siga igual o inferior al total dels representants a triar en el seu col·lectiu, en aquest cas s’amortitzarà el tràmit de l’elecció.  
    
 6.     El dret al vot anticipat s’exercirà de conformitat amb el reglament electoral general de la Universitat.  
    
 7.     Una vegada acabada la votació, la taula electoral farà immediatament i en sessió pública l’escrutini i n’alçarà acta dels resultats. Aquesta acta, signada per tots els membres de la taula, serà lliurada a la Junta Electoral de l’Escola.  
    
 8.     Seran proclamats membres del Claustre els candidats que hagen obtingut un major nombre de vots en el seu cos electoral. Quan dos o més candidats obtinguen el mateix nombre de vots, es donarà preferència per a la proclamació al candidat que estiga més temps vinculat al cos electoral pel qual ha presentat la candidatura. En el cas d’alumnes, serà triat el de més edat.  
    
 CAPÍTOL III. JUNTA D’ESCOLA  
    
 Article 8. Definició  
    
 La Junta d’Escola és l’òrgan de govern d’aquesta a què correspon adoptar les decisions bàsiques que afecten l’activitat docent i administrativa del centre, com també les decisions normatives internes.  
    
 Article 9. Competències  
    
 Corresponen a la Junta d’Escola les competències següents:  
    
 a-     Aprovar les directrius d’actuació de l’Escola, en el marc de la programació general de la Universitat.   
 b-     Aprovar la memòria de gestió del director i de la resta d’òrgans de govern de l’Escola.   
 c-     Impulsar peticions de creació o supressió de titulacions.   
 d-     Elaborar les propostes de plans d’estudis o les modificacions d’aquests.   
 e-     Establir els criteris bàsics d’organització i coordinació de les activitats docents de l’Escola.   
 f-      Aprovar la proposta de pressupost i la liquidació de comptes de l’Escola.   
 g-     Elaborar el reglament intern de l’Escola, modificar-lo, i posteriorment elevar-lo al Consell de Govern de la Universitat.  
 h-     Nomenar i crear les comissions previstes en aquest Reglament i qualsevol altra que la Junta considere oportuna per al millor compliment de les seues funcions, i també aprovar els corresponents reglaments pels quals s’han de regir tals comissions.  
 i-       Emetre informe previ sobre el nombre màxim d’alumnes que poden cursar estudis en les titulacions de l’Escola.   
 j-      Emetre informe previ sobre l’establiment de criteris per a la realització de proves de selecció de l’alumnat.   
 k-     Proposar el nomenament de doctors honoris causa, i també els premis i distincions que siguen de la seua competència.   
 l-       Emetre informe preceptiu sobre les propostes de creació, modificació o supressió de departaments adscrits o que es propose adscriure a l’escola o de les seues àrees de coneixement.   
 m-   Informar preceptivament sobre els conflictes que se susciten entre departaments i àrees de coneixement relatius a l’adjudicació de docència en els plans d’estudis de l’Escola.   
 n-     Proposar al Consell de Govern els criteris d’assignació de professorat a les titulacions i ensenyaments que s’impartisquen en l’Escola, amb la finalitat de millorar la qualitat docent.  
 o-     Elevar proposta al Consell de Govern de la Universitat sobre la concessió de premis extraordinaris concedits als alumnes en les diferents titulacions que s’impartisquen o es puguen impartir en l’Escola.  
 p-     Qualsevol altra que li siga atribuïda per l’Estatut de la Universitat i Alacant o per la resta de normes aplicables.  
 Article 10. Composició i mandat  
    
 1.     La Junta d’Escola estarà composta pels membres següents:   
 a-     Membres nats:  
                i.     El director, que la presidirà.   
               ii.     El secretari de l’Escola, que també ho serà d’aquesta.   
              iii.     Els directors dels departaments adscrits a l’Escola.   
              iv.     El delegat dels estudiants, de la corresponent delegació d’alumnes de l’Escola.   
               v.     El responsable directe dels serveis d’administració de l’Escola.  
 b-     Deu membres designats pel director.   
 c-     Trenta membres triats pels membres del Claustre de l’Escola i entre ells mateixos repartits de la manera següent:  
                i.     15 del professorat doctor dels cossos docents universitaris adscrits a l’Escola que es troben en servei actiu i efectiu.  
               ii.     2 del professorat funcionari no doctor, contractats doctors i professors col·laboradors.  
              iii.     1 del grup dels ajudants, ajudants doctors, becaris i personal investigador.   
              iv.     1 del grup dels associats, emèrits i visitants, triats per ells i entre ells mateixos.   
               v.     8 dels estudiants matriculats en el centre.  
              vi.     3 del personal d’administració i serveis.   
 2.     El mandat de la Junta d’Escola coincidirà amb el mandat del Claustre d’aquesta. En el supòsit de la representació dels estudiants, el Claustre els elegirà cada dos anys.  
 Article 11. Eleccions a Junta d’Escola  
    
 1.     Les eleccions a la Junta d’Escola es duran a terme de conformitat amb les normes electorals generals establides en l’Estatut de la Universitat i les disposicions específiques d’aquest apartat. En tot el que no estiga previst serà d’aplicació el Reglament electoral general de la Universitat.  
    
 2.     El Claustre del centre establirà, en la sessió constitutiva, el nombre de representants que integraran la Junta, com també les disposicions necessàries per a elegir els representants dels diferents col·lectius que hauran d’integrar-la. A continuació es farà en aquesta mateixa sessió l’elecció dels representants, llevat que el Claustre per majoria absoluta acorde fixar una data diferent per a dur a terme l’elecció. En cas d’ajornament, la nova reunió del Claustre haurà d’efectuar-se dins dels vint dies hàbils següents al de la sessió constitutiva.  
    
 3.     El claustre de l’Escola determinarà el nombre de representants a triar de forma directament proporcional. Les fraccions iguals o superiors a 0,50 que resulten del repartiment es corregeixen per excés i, les inferiors, per defecte; es garanteix en tot cas, almenys, un representant per cada col·lectiu.  
    
 4.     Cada elector tan sols podrà incloure en la papereta de vot un nombre de candidats igual o inferior al setanta per cent dels representants a triar en el seu col·lectiu, llevat dels col·lectius que únicament hagen de triar un representant. Aquesta regla s’excepcionarà també en el cas que el nombre de candidats siga igual o inferior al total dels representants a triar en el seu col·lectiu; en aquest cas s’amortitzarà el tràmit de l’elecció.  
    
 5.     Amb caràcter previ a la votació s’efectuarà el sorteig i la constitució de la taula electoral. Una vegada constituïda la taula electoral, s’iniciarà la votació per crida, que serà secreta. No s’admetrà en aquest procés el vot anticipat.  
    
 6.     Seran proclamats membres electes de la Junta d’Escola els candidats que hagen obtingut un major nombre de vots en el seu cos electoral. Quan dos o més candidats obtinguen el mateix nombre de vots, es donarà preferència per a la proclamació al candidat que estiga més temps vinculat al cos electoral pel qual ha presentat la candidatura. En el cas d’alumnes, serà triat el de més edat.  
    
 Article 12. Reunions  
    
 La Junta d’Escola es reunirà:   
    
 a-     En sessió ordinària, almenys una vegada al trimestre.  
 b-     En sessió extraordinària, sempre que siga convocada pel director, a iniciativa pròpia o quan ho sol·liciten almenys una cinquena part dels seus membres.  
    
 Article 13. Convocatòria  
 1.     La convocatòria de la Junta d’Escola correspon al director, el qual la notificarà als membres d’aquesta amb una antelació mínima de quaranta-vuit hores, tret dels casos d’urgència, en els quals bastarà amb vint-i-quatre hores d’antelació. En qualsevol cas, a la convocatòria s’acompanyarà l’ordre del dia.  
 2.     L’ordre del dia quedarà fixat pel director de l’Escola, que presidirà la Junta, per a això tindrà en compte les peticions que li hagueren sigut formulades amb la suficient antelació pels altres membres de la Junta. No obstant això, caldrà incloure necessàriament en l’ordre del dia les qüestions que li hagen presentat per escrit un mínim del deu per cent dels membres de la Junta d’Escola.  
 3.     No podrà ser objecte de deliberació o acord cap assumpte que no figure en l’ordre del dia de la sessió, llevat que estiguen presents tots els membres de l’òrgan col·legiat i siga declarada la urgència de l’assumpte pel vot favorable de la majoria absoluta.  
 Article 14. Sessions  
 1.     La Junta d’Escola quedarà vàlidament constituïda amb la presència del director i el secretari o, si escau, els qui els substituïsquen, i de la meitat almenys de la resta dels seus components, en primera convocatòria.   
 2.     Si no hi haguera quòrum, la Junta es constituirà en segona convocatòria mitja hora després de l’assenyalada com a primera i serà suficient, a l’efecte de l’apartat anterior, la presència del president i secretari o dels substituts i l’assistència de la tercera part dels membres de l’òrgan.  
 Article 15. Acords  
 1.     Els acords de la Junta d’Escola s’adoptaran per la majoria simple dels assistents. En cas d’empat, la igualtat quedarà dirimida pel vot del president.  
 2.     La previsió continguda en el nombre anterior no serà aplicable quan una norma vigent exigisca una majoria diferent per a l’adopció d’acord; en aquest cas s’actuarà segons el que dispose tal norma específica.  
 Article 16. Votacions  
 Les votacions es faran a mà alçada. No obstant això, la votació serà secreta quan es tracte de l’elecció de persones o quan així ho sol·licite una cinquena part dels assistents a la Junta d’Escola.  
    
 Article 17. Delegacions de vot  
    
 1.     Qualsevol membre de la Junta podrà delegar la seua representació i vot en un altre membre d’aquesta. La delegació haurà de constar per escrit i notificar-se al president en el moment de constitució de la sessió, el qual la traslladarà al secretari perquè hi haja constància en l’acta.  
 2.     A l’efecte d’establir el nombre d’assistents, com també el de les majories exigides en cada cas, es considerarà present el membre que haja exercit la delegació.  
 Article 18. Actes  
 1.     De cada sessió s’alçarà acta que contindrà, com a mínim, la relació d’assistents, l’ordre del dia de la reunió, les circumstàncies del lloc i el temps en què s’ha fet, els punts principals de les deliberacions, i també el contingut dels acords adoptats.  
 2.     Els membres de la Junta podran fer constar en l’acta el vot contrari a l’acord adoptat, l’abstenció o el sentit del seu vot favorable, i els motius que els justifiquen. Podran, així mateix, sol·licitar la transcripció íntegra de la seua intervenció o proposta, sempre que s’aporte en l’acte o en el termini que assenyale el director el text que es corresponga fidelment amb aquesta, i així es farà constar en l’acta o s’hi unirà còpia.  
 3.     Las actes seran signades pel secretari, amb el vistiplau del director, i s’aprovaran en la mateixa sessió en què estava previst en l’ordre del dia o en la següent.  
 Article 19. Comissió Permanent  
 1.     Com a òrgan delegat de la Junta d’Escola i amb caràcter executiu podrà haver-hi una Comissió Permanent d’aquesta, que actuarà en tots els assumptes que estime oportuns la Junta d’Escola, a fi d’aconseguir més operativitat acadèmica i administrativa.  
 2.     Són competències de la Comissió Permanent totes les que, de manera prèvia i explícita, li hagen sigut atribuïdes per la Junta d’Escola, tret de les competències a), b), c), f) i g) esmentades en l’article 9 d’aquest Reglament.  
 3.     La Comissió Permanent estarà composta per set membres:  
 a-     El director, que en serà el president.  
 b-     El secretari del centre, que també ho serà d’aquesta.  
 c-     Dos representants del personal docent i investigador, membres de la Junta de Centre, triats per aquest personal i entre ells mateixos.  
 d-     Dos representants de l’alumnat, membres de la Junta de Centre, triats per aquest personal i entre ells mateixos.  
 e-     Un representant del personal d’administració i serveis, membre de la Junta de Centre, triat per aquest personal i entre ells mateixos.  
 Article 20. Comissions constituïdes per la Junta d’Escola  
 La Junta d’Escola podrà crear i nomenar totes les comissions consultives d’estudi i treball que estime necessàries a l’efecte de l’organització i funcionament del centre.  
    
 CAPÍTOL IV. EL DIRECTOR  
 Article 21. Definició  
 El director de l’Escola té la representació del centre i n’exerceix les funcions de direcció i gestió ordinària.  
    
 Article 22. Competències  
    
 Són competències del director:  
    
 a-     Representar el centre.  
 b-     Convocar i presidir el Claustre i la Junta de Centre, com també els altres òrgans col·legiats d’aquest i executar-ne els acords.  
 c-     Coordinar i supervisar la docència, i també les altres activitats de l’Escola.   
 d-     Proposar el nomenament de subdirectors i del secretari del Centre, i també el cessament.   
 e-     Organitzar i dirigir els serveis administratius i el personal d’administració i serveis destinat en el centre.  
 f-      Atendre les peticions de l’alumnat o, si escau, derivar-les a l’òrgan que escaiga.  
 g-     Aprovar les despeses en execució del pressupost corresponent.  
 h-     Assegurar el compliment de les normes que afecten el centre i en particular les relatives al bon funcionament de les activitats i els serveis.  
 i-       Proposar l’exercici de la potestat disciplinària sobre els membres pertanyents al seu centre.  
 j-      Gestionar i distribuir els espais que estiguen adscrits a l’Escola.  
 k-     Qualsevol altra funció atribuïda per la legislació vigent i l’Estatut de la Universitat d’Alacant  
 Article 23. Elecció a director  
 1.     L’elecció i, si escau, remoció del director es farà de conformitat amb les normes electorals generals establides en l’Estatut de la Universitat i les disposicions específiques d’aquest apartat. En tot el que no estiga previst serà aplicable el Reglament electoral general de la Universitat.   
    
 2.     El Claustre de l’Escola, amb una antelació mínima d’un mes a la data d’expiració del mandat ordinari del director, convocarà les eleccions i fixarà el calendari electoral.  
    
 3.     La votació per a l’elecció de director s’efectuarà en un Claustre d’Escola convocat exclusivament amb aquest fi. Els candidats, en el termini màxim d’una hora, exposaran el seu programa davant del Claustre, s’obrirà a continuació un torn d’intervencions en el qual els membres del Claustre podran expressar les seues opinions sobre això i fer les preguntes oportunes; la sessió serà moderada per la presidència del Claustre.  
    
 4.     El sorteig i la constitució de la taula electoral es portarà a terme el mateix dia previst per a la votació i abans de l’inici d’aquesta.  
    
 5.     Una vegada constituïda la mesa electoral, s’iniciarà la votació per crida, que serà secreta. El dret al vot anticipat s’exercirà de conformitat amb el Reglament electoral general de la Universitat. El vot anticipat només resultarà admissible per a la primera volta. En la segona volta no serà possible el vot anticipat.  
    
 6.     Una vegada acabada la votació, la taula electoral passarà immediatament i en sessió pública a l’escrutini, i n’alçarà acta dels resultats. Aquesta acta, signada per tots els membres de la taula, serà lliurada a la Junta Electoral de l’Escola.  
    
 7.     El procediment a seguir en el supòsit que concórreguen a l’elecció professors doctors dels cossos docents universitaris, professors no doctors dels cossos docents universitaris i professors contractats doctors, serà el que s’indica a continuació:  
    
 a-     El director de l’Escola serà triat entre el professorat doctor pertanyent als cossos docents universitaris adscrit al centre. En defecte d’això, serà triat entre funcionaris de cossos docents universitaris no doctors o professors contractats doctors. El nomenament correspon al rector.  
 b-    Podran presentar candidatures tant professors doctors pertanyents als cossos docents universitaris, com funcionaris de cossos docents universitaris no doctors i professors contractats doctors.  
 c-     La proclamació dels candidats es farà pública almenys amb quinze dies naturals d’antelació al dia de l’elecció. En el termini de deu dies naturals des d’aquesta proclamació els candidats hauran de presentar i fer públic el seu programa.  
 d-     En el cas que concórreguen a l’elecció tant candidats professors doctors pertanyents als cossos docents universitaris com candidats funcionaris de cossos docents universitaris no doctors o professors contractats doctors, hi haurà una primera votació en la qual es votaran, exclusivament, les candidatures de professorat doctor pertanyent a cossos docents universitaris. Resultarà triat el candidat que obtinga més de la meitat dels vots vàlidament emesos; s’entendrà per tals els vots emesos a candidats i els vots en blanc. Aquesta majoria serà igualment necessària quan hi haja un únic candidat professor doctor de cossos docents universitaris. Si cap dels candidats obté aquesta majoria en aquesta primera volta, s’efectuarà, als dos dies lectius següents, una segona votació a la qual concorreran tant el candidat doctor dels cossos docents universitaris o, si escau, els dos candidats més votats en la primera volta, com els no doctors dels cossos docents universitaris o professors contractats doctors que hagen presentat la candidatura. Resultarà triat el candidat que obtinga major nombre de vots.  
 e-     Quan en l’elecció no es produïsca la concurrència a què es refereix l’apartat d) anterior, resultarà triat el candidat que obtinga, en primera votació, més de la meitat dels vots vàlidament emesos. Si no obté cap dels candidats dita majoria s’efectuarà, als dos dies lectius següents, una segona votació, i resultarà triat el qui obtinga major nombre de vots.  
 f-      En el supòsit d’una sola candidatura, hi haurà únicament la primera volta.  
 g-     No s’admetrà en aquests processos la delegació de vot.  
 8.     En cas de produir-se el cessament del director per qualsevol causa que no siga el compliment ordinari del seu mandat, el Claustre de l’Escola convocarà noves eleccions per al que reste del mandat ordinari.   
 9.     La Junta Electoral del Centre tindrà al seu càrrec la supervisió i ordenació d’aquest procés electoral.  
 Article 24. Mandat i remoció  
 1.     El mandat de director tindrà una durada de quatre anys, i serà possible la reelecció una sola vegada.  
 2.     El director podrà ser remogut del càrrec en cas d’aprovació d’una moció de censura.  
 3.     El Claustre de l’Escola pot exigir la responsabilitat del director mitjançant una moció de censura aprovada per la majoria absoluta dels seus membres. Aquesta moció no podrà proposar-se fins que transcórreguen sis mesos des del nomenament.  
 4.     La moció de censura haurà de presentar-se a l’òrgan col·legiat respectiu amb el suport, almenys, d’un vint-i-cinc per cent dels seus membres, sense que puga ser votada abans dels deu dies ni més tard dels quinze dies lectius següents a la presentació.   
 5.     La sessió del Claustre en la qual es faça la votació de la moció de censura serà convocada pel director i presidida per la taula electoral que se sortejarà després de constituir-se aquell. Una vegada escoltades les diferents parts, la taula determinarà els temps d’intervenció assignat a cadascuna d’aquestes.  
 6.     La mesa farà la lectura de la moció de censura, a continuació el director disposarà del temps que li haja sigut assignat per a rebatre aquesta moció.  
 7.     A continuació els proponents podran usar la paraula durant el temps assignat amb aquest fi per la taula. El primer signant de la moció de censura disposarà d’un temps màxim de trenta minuts per a defensar-la davant el Claustre de l’Escola extraordinari; es concedirà el mateix espai de temps al director per a la rèplica. A continuació, s’obrirà un termini de dues hores, com a màxim, perquè els membres del Claustre de l’Escola puguen interpel·lar el primer signant esmentat i el director.  
 8.     La votació, que serà secreta, s’efectuarà per crida. No s’admetrà en aquest procés el vot anticipat. La votació de la moció de censura serà secreta, personal i indelegable.   
 9.     Una vegada acabada la votació, la taula electoral efectuarà immediatament i en sessió pública l’escrutini, i n’alçarà acta dels resultats. Aquesta acta, signada per tots els membres de la taula, serà lliurada a la Junta electoral de l’Escola.  
 10. L’aprovació de la moció de censura requerirà el vot favorable de la majoria absoluta dels membres del Claustre. L’aprovació de la moció de censura comporta la revocació del director.   
 11. El rebuig de la moció de censura impedirà que puga presentar-se’n una altra fins al següent curs acadèmic i, en tot cas, abans de sis mesos.  
 Article 25. Suplència  
 1.     En cas d’absència, malaltia o cessament del director, per concurrència a reelecció per al mateix càrrec, assumirà interinament les seues funcions el subdirector que corresponga segons l’ordre establit pel director en el seu nomenament. Aquesta situació no podrà prolongar-se més de sis mesos.  
 2.     En els altres supòsits de cessament del director, aquest romandrà interinament en les seues funcions fins al nomenament del substitut i, en casos extraordinaris, s’actuarà segons el que preveu l’apartat anterior.  
 CAPÍTOL V. SUBDIRECTORS I SECRETARI  
 Article 26. Nomenaments  
 1.     Els subdirectors i el secretari seran nomenats pel rector, a proposta del director, entre els professors adscrits al centre.  
 2.     En el moment del nomenament el director establirà un ordre de prelació entre els subdirectors per a aplicar-lo en els casos de substitució per vacant, absència o malaltia del director, subdirectors o secretari. Si l’absència o malaltia dels subdirectors o secretari és superior a sis mesos, el director haurà de designar altre subdirector o secretari.  
 Article 27. Funcions  
 1.     El director estarà auxiliat en les seues tasques pels subdirectors i el secretari de l’Escola .  
 2.     Els subdirectors col·laboraran amb el director en el govern i direcció del centre, exerciran totes les funcions els assigne o delegue el director, i el substituiran en cas de vacant, absència o malaltia.   
 3.     Correspon al secretari:  
 a-     Donar fe dels actes i acords del Claustre i de la Junta d’Escola i altres òrgans col·legiats en els quals actue.  
 b-     Elaborar i custodiar les actes dels òrgans col·legiats i l’arxiu del centre.  
 c-     Actuar com a dipositari de les actes de qualificació d’exàmens.  
 d-     Expedir els certificats acadèmics i assegurar la publicitat dels acords i documents que corresponga.   
 e-     Proveir tot el que siga necessari perquè la Junta Electoral dispose de censos actualitzats en el moment de la convocatòria de les diferents eleccions.  
 f-      Totes les funcions que li delegue o encomane el director.  
 Article 28. Cessament  
 1.     Els subdirectors i el secretari cessaran en els càrrecs a petició pròpia, a proposta del director o quan concloga el mandat d’aquest.   
 2.     Els subdirectors i el secretari continuaran en els càrrecs interinament en tant no es produïsca el nomenament de nou director.  
 TÍTOL III. DELEGACIÓ D’ALUMNES  
 Article 29. Delegació d’alumnes  
 1.     En l’Escola hi haurà una delegació d’alumnes, com a òrgan de representació col·lectiva. La delegació estarà composta, com a mínim, per l’alumnat del Claustre Universitari triat en representació de l’Escola i per l’alumnat del Claustre de Centre.  
 2.     El reglament de règim intern de la delegació, que en determinarà les funcions, composició i funcionament, serà aprovat per la Junta d’Escola a proposta de la delegació corresponent.  
 3.     El reglament intern de la delegació regularà també les funcions i sistema d’elecció dels delegats de curs.  
 TÍTOL IV. REFORMA DEL REGLAMENT  
 Article 30. Iniciativa per a la reforma  
 1.     Aquest Reglament podrà ser reformat, totalment o parcialment, a iniciativa de:  
 a-     La Junta d’Escola , per majoria absoluta.  
 b-     Un vint-i-cinc per cent, almenys, dels membres del Claustre de l’Escola.   
 c-     El director de l’Escola, quan la reforma tinguera per objecte únicament l’adaptació del Reglament a disposicions legals o reglamentàries promulgades amb posterioritat a l’entrada en vigor. En aquest cas, la iniciativa podrà ser presa pel director i tramitada com un assumpte ordinari en qualsevol Junta d’Escola .  
 2.     La iniciativa de la Junta i del Claustre de l’Escola ha d’entendre’s referida a la reforma de la part d’aquest Reglament aprovada respectivament per cadascun d’aquests dos òrgans col·legiats.   
 3.     La proposta de reforma es formalitzarà mitjançant escrit raonat, dirigit al secretari del centre, i s’hi farà constar la finalitat de la reforma i el text alternatiu que es proposa.  
 Article 31. Tramitació  
 1.     Una vegada rebuda la proposta de reforma, el secretari comprovarà que reuneix els requisits per a tramitar-la, la remetrà als membres de l’òrgan col·legiat competent per a l’aprovació, i acordarà un termini no inferior a deu dies ni superior a trenta perquè aquests proposen les esmenes que estimen pertinents. Les esmenes rebudes dins del termini establit es remetran als membres del Claustre o de la Junta, segons pertoque, juntament amb la convocatòria de la reunió en la qual es debatrà la proposta.   
 2.     La aprovació del projecte de reforma del Reglament requerirà el vot favorable de la majoria absoluta dels membres presents del Claustre o de la Junta de l’Escola, segons pertoque, sempre que el nombre dels membres presents siga igual o superior a la meitat de membres de l’òrgan col·legiat competent. A aquest efecte s’admet la delegació de vot i es considera present el membre que haja exercit la delegació.   
 3.     Si es rebutja una proposta de modificació, aquesta no podrà reiterar-se fins que transcórrega un any des de la presentació.  
 DISPOSICIONS ADDICIONALS  
 Primera  
 Aquest Reglament serà redactat en les dues llengües oficials de la Comunitat Valenciana; ambdós textos són igualment vàlids.  
    
 Segona  
    
 Totes les denominacions contingudes en aquest Reglament d’òrgans unipersonals de govern, representació, càrrecs i membres de la comunitat universitària, com també qualsevol altra denominació que s’efectuen en gènere masculí s’entendran fetes i s’utilitzaran indistintament en gènere masculí o femení, segons el sexe del titular que els ocupe o de la persona a la qual faça referència.  
    
 DISPOSICIONS TRANSITÒRIES  
    
 Primera  
    
 Les actuals comissions de la Junta d’Escola continuaran desenvolupant les seues funcions de conformitat amb els respectius reglaments en tant se’n faça la revisió, en el termini màxim d’un any des de l’aprovació d’aquest Reglament. En tot cas, aquestes comissions s’ajustaran a les regles de funcionament establides en aquest Reglament.  
    
 Segona  
    
 De conformitat amb el que preveu l’apartat tercer de la disposició transitòria quarta de l’Estatut de la Universitat d’Alacant, durant un termini màxim de cinc anys des de l’entrada en vigor de l’Estatut, els òrgans de l’Escola Universitària seran els previstos en el capítol III del títol II de l’Estatut, amb les particularitats que s’hi estableixen.  
    
 DISPOSICIÓ DEROGATORIA  
    
 Queda derogat el Reglament intern de l’Escola Universitària de Ciències Empresarials Germà Bernàcer de la Universitat d’Alacant, aprovat per la Junta de Govern de la Universitat d’Alacant de data 31 d’octubre de 1986 i totes les disposicions d’aquesta Escola que s’oposen a aquest Reglament.  
    
 DISPOSICIÓ ADDICIONAL  
    
 Aquest Reglament entrarà en vigor l’endemà de la publicació en el Butlletí Oficial de la Universitat d’Alacant, després de l’aprovació pel Consell de Govern de la Universitat d’Alacant.





[Carretera Sant Vicent del Raspeig s/n  
03117 Sant Vicent del Raspeig - Alacant  
 Tel. 05 326 7124 - Fax 06 307 3215](https://www.google.es/maps/@48.087263,-0.5145466,17z)

* [Sol·licitar mes informació](http://cvnet.cpd.ua.es/uaSolicitudes/Solicitud/49?idioma=va)
* [Seguretat i emergències: 112](https://sp.ua.es/es/botones/urgencias.html)

* [Facebook](https://www.facebook.com/campusUA)
* [Twitter](https://twitter.com/UA_Universidad)
* [Youtube](https://www.youtube.com/user/UAVideoTube)
* [Instagram](https://instagram.com/ua_universidad)
* [LinkedIn](https://www.linkedin.com/edu/school?id=12583&trk=tyah&trkInfo=tarId%2B0492738176140%2Ctas%3Auniversidad%20alicante%2Cidx%3A5-1-11)

* [Home](/)
* [contactar](https://www.ua.es/va/index_sugerencias.html)

* [Condicions d'ús](https://si.ua.es/va/web-institucional-ua/normativa/condiciones-de-uso.html)
* [Certificat UA](https://si.ua.es/va/servicios/seguridad/certificat-de-seguretat-ua.html)
* [Accessibilitat](https://web.ua.es/va/accesibilidad/declaracion-de-accesibilidad.html)
* [Política de privacitat](https://seuelectronica.ua.es/va/privadesa.html)
* [Cookies](https://si.ua.es/va/web-institucional-ua/normativa/politica-de-cookies.html)
* [Informació Legal](https://si.ua.es/va/web-institucional-ua/normativa/aviso-legal.html)
* [© Universitat d'Alacant 1996-2021](https://si.ua.es/va/web-institucional-ua/normativa/copyright.html)